2021. gada \_\_\_.\_\_\_\_\_\_\_\_\_\_\_ Noteikumi Nr. ...

Rīgā (prot. Nr. \_\_ \_\_. §)

**Noteikumi par reģionālās attīstības atbalstu Latvijas Republikā līdz 2027. gadam**

Izdoti saskaņā ar Komercdarbības atbalsta   
 kontroles likuma 12.panta 3.punktu

1. Noteikumi nosaka Latvijas Republikas teritorijas, kurās komercsabiedrībām var piešķirt reģionālās attīstības atbalstu, un maksimāli pieļaujamo atbalsta intensitāti.

2. Latvijas Republikas ekonomiskā teritorija NUTS 3. līmenī atbilst Līguma par Eiropas Savienības darbību 107.panta trešās daļas "a" apakšpunktā minētajam un iedalās šādos reģionos:

2.1. Rīga;

2.2. Pierīga;

2.3. Kurzeme;

2.4. Zemgale;

2.5. Vidzeme;

2.6. Latgale.

3. Visā Latvijas Republikas teritorijā maksimāli pieļaujamā atbalsta intensitāte ir 30 % bruto subsīdijas ekvivalents. Maksimāli pieļaujamo atbalsta intensitāti var samazināt un diferencēt konkrētās reģionālās attīstības atbalsta programmas vai individuālā atbalsta projekta ietvaros.

4. Vidzemes reģions ir noteikts kā mazapdzīvots apgabals.

5. Latvijas Republikas Kurzemes, Zemgales, Vidzemes un Latgales reģionam atbalsta intensitāti var palielināt par 10 % bruto subsīdijas ekvivalenta kā reģioniem ar sarūkošu iedzīvotāju skaitu.

6. Latvijas Republikas teritorijām, kas ir tiesīgas saņemt Taisnīgas pārkārtošanās fonda atbalstu saskaņā ar Eiropas Komisijas Latvijas Republikai apstiprināto Taisnīgas pārkārtošanās teritoriālo plānu, atbalsta intensitāti var palielināt par 10 % bruto subsīdijas ekvivalenta.

7. Šo noteikumu ietvaros paredzētās atbalsta intensitātes piemēro atbalstītajam projektam, ja to paredzēts īstenot attiecīgajā reģionā, neatkarīgi no tā, kurā Latvijas Republikas reģionā ir reģistrēta projekta iesniedzēja juridiskā adrese.

8. Maksimāli pieļaujamo atbalsta intensitāti var palielināt konkrētas reģionālās attīstības atbalsta programmas vai individuālā atbalsta projekta ietvaros mazām un vidējām komercsabiedrībām, kas noteiktas Komisijas 2014. gada 17. jūnija Regulas (ES) Nr.651/2014, *ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu*, 1. pielikumā:

8.1. mazām komercsabiedrībām – par 20 % bruto subsīdijas ekvivalenta;

8.2. vidējām komercsabiedrībām – par 10 % bruto subsīdijas ekvivalenta.

9. Lielo ieguldījumu projektiem, kuri pārsniedz 50 milj. *euro*, reģionālās attīstības atbalsta intensitāti koriģē šādi:

[9.1](https://likumi.lv/ta/id/271163#n5.1). projekta daļai līdz 50 milj. *euro* piemēro 100 % noteikto maksimāli pieļaujamo atbalsta intensitāti (30 % bruto subsīdijas ekvivalenta);

9.2. projekta daļai no 50 milj. *euro* līdz 100 milj. *euro* piemēro 50 % no noteiktās maksimāli pieļaujamās atbalsta intensitātes (15 % bruto subsīdijas ekvivalenta);

9.3. projekta daļai, kas pārsniedz 100 milj. *euro*, piemēro 34 % no noteiktās maksimāli pieļaujamās atbalsta intensitātes (10,2 % bruto subsīdijas ekvivalenta).

10. Šo noteikumu 9.punktā minētajiem lielo ieguldījumu projektiem nepiemēro šo noteikumu 8.punktā noteikto pieļaujamo papildu atbalsta intensitāti mazām un vidējām komercsabiedrībām.

11. Atzīt par spēku zaudējušiem Ministru kabineta 2014. gada 16. decembra noteikumus Nr. 786 "Noteikumi par reģionālās attīstības atbalstu Latvijas Republikā līdz 2021. gadam" (Latvijas Vēstnesis, 2014, 255. nr.; 2020, 185. nr.).

12. Noteikumi ir spēkā līdz 2027. gada 31. decembrim.

Ministru prezidents A.K. Kariņš

Vides aizsardzības un

reģionālās attīstības ministrs A.T. Plešs

O.Zālīte-Vīlipa, 66016775

[olita.zalite-vilipa@varam.gov.lv](mailto:olita.zalite-vilipa@varam.gov.lv)